FI Euroopan unionin virallinen lehti C 81/6

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2012/C 81/06

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLASSA TARKOITETTU MUUTOSHAKEMUS

”CECINA DE LEÓN”

EY-N:o: ES-PGI-0117-0103-04.06.2010

SMM ( X ) SAN ( )

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus —  Maantieteellinen alue — Alkuperätodisteet — Tuotantomenetelmä —  Yhteys maantieteelliseen alueeseen — Merkinnät — Kansalliset vaatimukset —  Muuta [täsmennettävä]

2. Muutoksen (muutosten) tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutokset:

3.1 Tuotteen kuvaus:

On todettu, että eritelmästä puuttuu yleiskuvaus tuotteesta. Puutteen korjaamiseksi lisätään ensimmäinen kohta, jossa esitetään tuotteen kuvaus ja vahvistetaan vähimmäiskypsytysaika, jota ei ollut mainittu eritelmässä, vaikka tuottajat katsoivatkin, että sen oli oltava 7 kuukautta, aika, jota myös sääntelyneuvosto noudatti. Lisäksi aiemmin kohtaan ”Merkinnät” sisältynyt lihaskudosten luettelo sisällytettiin tähän kohtaan.

3.2 Alkuperätodisteet:

Tämä kohta on muotoiltu uudelleen, jotta voidaan määritellä selkeämmin valvontatoimet, joiden perusteella sääntelyneuvosto varmistaa suojalla varustetun kuivatun lihan laadun ja alkuperän. Viitataan lähtemättömään sinetöintiin jalostuksen alussa ja maistajapaneelin tekemään lihan laadun määrittämiseen.

3.3 Tuotantomenetelmä:

Koska savustusprosessi on vapaaehtoinen, sen vähimmäiskestoaika on poistettu. Samoin on poistettu kuivaamoiden yhteydessä käytetty ilmaisu ”luonnolliset”, koska nykyisin kaikissa kuivaamoissa on säädeltävät ikkunat tasaisen ja korkealaatuisen kuivausprosessin varmistamiseksi, minkä lisäksi niissä on tarvittavat lisälaitteet, joilla varmistetaan asianmukainen ilmastointi.

3.4 Merkinnät:

On todettu, että monet Cecina de León -lihan kuluttajat arvostavat erityisesti pidempään kypsytettyjä tuotteita, minkä vuoksi ne on yksilöitävä markkinoilla aitousmerkinnällä. Tätä varten lisätään mahdollisuus ottaa käyttöön maininta ”Reserva”, jota voidaan soveltaa yli 12 kuukautta kypsytettyihin tuotteisiin. Lisäksi on katsottu aiheettomaksi yksilöidä eri tyyppiset lihaskudokset, koska niiden aistinvaraiset ominaisuudet ovat samankaltaiset.

3.5 Kansalliset vaatimukset:

Rekisteröintihakemusten jättämistä koskevaa kansallista säädöstä ajantasaistetaan ja se sisällytetään eritelmään.

Muutoksia hakeva ryhmä on suojatun maantieteellisen merkinnän ”Cecina de León” tuotantoa edustava sääntelyneuvosto, joka katsoo olevansa osapuoli, jonka oikeutettua etua eritelmän muutos koskee.

YHTENÄINEN ASIAKIRJA

NEUVOSTON ASETUS (EY) N:o 510/2006

”CECINA DE LEÓN”

EY-N:o: ES-PGI-0117-0103-04.06.2010

SMM ( X ) SAN ( )

1. Nimi:

”Cecina de León”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.2 – Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta:

Cecina de León on kuivattu lihavalmiste, joka saadaan täysikasvuisten nautaeläinten ruhon takaneljännesten eri lihaskudoksista (sisäpaisti, ulkopaisti, kulmapaisti, paahtopaisti), joiden jalostus kestää yli 7 kuukautta ja käsittää suolauksen, huuhtelun, kypsytyksen ja kuivauksen.

Cecina de León -lihalla on seuraavat ominaisuudet:

— Tyypillinen ulkonäkö: kellanruskea tai ruskea tummahko, jalostusprosessista johtuva väri.

— Leikkauspinnan väri ja ulkonäkö: leikkauspinnan väri kehittyy kypsytysajan myötä kirsikanpunaisesta granaatinpunaiseen; viimeksi mainittu korostuu reunoja kohti kypsytysvaiheen lopussa; pinnassa on hieman rasvajuovia, jotka antavat lihalle sille luonteenomaisen mehukkuuden.

— Paino: kunkin kuivatun palan ja sen muodostavan lihaksen vähimmäispaino on: — Sisäpaisti: 4 kg. Kartion muotoinen, sivuilta litteä pala, joka muodostuu reiden mediaalisista lihaksista eli räätälinlihaksesta, harjannelihaksesta, hoikkalihaksesta, lähentäjälihaksesta, puolikalvoisesta lihaksesta, nelikulmaisesta reisilihaksesta ja ulomman peittäjälihaksen lantion ulkopuolisesta osasta. — Ulkopaisti: 5 kg. Käsittää varsinaisen ulkopaistin ja muodoltaan hieman lieriömäistä kolmioprismaa muistuttavan pyöröpaistin. Pyöröpaisti muodostuu yksinomaan puolijänteisestä lihaksesta ja ulkopaisti pakaralihaksesta. — Kulmapaisti: 3,5 kg. Soikea pala, joka muodostuu nelikulmaisesta reisilihaksesta (suora reisilihas sekä sisempi, keskimmäinen ja ulommainen reisilihas). — Paahtopaisti: 3 kg. Muodoltaan kolmikulmainen pala, joka käsittää ison, keskimmäisen ja pienen pakaralihaksen sekä kaksoislihaksen.

— Maku ja aromi: Lihan maku on tuotteelle ominainen, vähäsuolainen, ja rakenne vähäsyinen. Savustuksen myötä tuotteen aromi voimistuu ja korostuu.

3.3 Raaka-aineet (ainoastaan jalostetut tuotteet):

Kuivatun lihan valmistukseen on käytettävä täysikasvuisista nautaeläimistä saatuja paloja, joiden alkuperään ei sovelleta erityisiä rajoituksia..

3.4 Rehu (ainoastaan eläinperäiset tuotteet):

Ei sovelleta

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Ainoastaan tuotteen jalostuksen, joka käsittää palojen muotoilun, suolauksen, vedellä huuhtelemisen, kypsytyksen, savustamisen (vapaaehtoinen) ja kuivauksen, on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Ei sovelleta

3.7 Merkintöjä koskevat erityiset säännöt:

Palat tarjotaan myyntiin kokonaisina, pakattuina tai käärittyinä, taikka tyhjiöpakattuina annospaloina tai viipaleina.

Kulutukseen tarkoitetut tuotteet varustetaan etiketillä, joissa on oltava selvästi luettavassa muodossa maininnat ”Indicación Geográfica Protegida” (SMM) ja ”Cecina de León”. Jos koko jalostusprosessi kestää vähintään 12 kuukautta, etikettiin voidaan lisätä maininta ”Reserva”.

Etiketit on kiinnitettävä niin, ettei niitä voida käyttää uudelleen.

4. Maantieteellisen alueen tarkka rajaus:

Cecina de León -lihan maantieteellinen jalostusalue käsittää yksinomaan Leónin maakunnan.

5. Yhteys maantieteelliseen alkuperään:

5.1 Maantieteellisen alueen erityisyys:

Koska maantieteellinen alue sijaitsee kokonaan yli 700 metrin korkeudessa merenpinnasta, siellä vallitsee ankara ilmasto. Talvet ovat kuivia ja hyvin kylmiä, ja pakkasta esiintyy usein. Tällaiset olosuhteet edistävät erinomaisesti lihan kuivumista ja kypsymistä.

5.2 Tuotteen erityisyys:

Tuotteen erityisominaisuudet (väri, marmorointi, mehukkuus, vähäsyisyys ja ennen kaikkea tunnusomainen maku) johtuvat siitä, että se valmistetaan täysikasvuisten nautaeläinten ruhojen takaneljänneksistä sekä erityisestä kypsytysmenetelmästä, savustuksesta ja kuivaamisesta Leónin maakunnan pinnankorkeus- ja ilmasto-olosuhteissa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Maantieteellisen alueen luonnonolot ja erityisesti kuivat ja kylmät talvet mahdollistavat tuotteen ihanteellisen kypsymisen.

Lisäksi Cecina de León -lihan erityisominaisuudet ovat tuoneet sille runsaasti mainetta, mikä ilmenee seuraavista viittauksista:

Cecina mainitaan jo IV vuosisadalta eKr. peräisin olevan Lucio Junio Moderato Columelan teoksen ”Tratado Agrícola” 55 luvussa.

Gabriel Alonso de Herreran teoksessa ”Tratado de Agricultura General” käsitellään cecinaa ja lihan suolausta, ja teoksen XL luvussa viitataan mahdollisuuteen kuivata eri tyyppistä lihaa, kuten naudanlihaa.

”Pícara Justina” on 1600-luvun alkupuolelta peräisin oleva teos, jonka kirjallinen ja tutkimuksellinen arvo on suuri. Siinä seurataan päähenkilön, Justinan, vaiheita, ja tapahtumat sijoittuvat suurelta osin Leónin maakuntaan ja sen pääkaupunkiin. Justinan vanhemmilla on Mansilla de las Mulasissa majatalo, jonne muulinajajat ja matkustavaiset poikkeavat. Siellä tarjotaan muun muassa kuivattua naudanlihaa (cecina de vacuno), joka poikkeaa muista liha- ja makkaravalmisteista. Teos on havainnollinen kuvaus senaikaisesta maaseutuyhteiskunnasta Leónin alueella.

Teokseen ”Fray Gerundio de Campazas” sisältyvässä kuvauksessa Antón Zotesista Padre Isla mainitsee ensimmäistä kertaa Cecina de Leónin viitatessaan tämän yksinkertaisen kelpo miehen aterioiden laatuun ja monipuolisuuteen: ”(…) Arkipäivisin kuivattua lihaa (cecina) ja leivänpuolikas, päälle sipulia tai purjoa; juhlapäivinä naudanlihaa ja chorizo-makkaraa. Aamiaiseksi ja illalliseksi pannulla paistettua laardia…”. Myös Félix María de Samaniego (1745–1801) mainitsee cecinan: ”He nauttivat kaikilla aisteillaan: huone oli lattiasta kattoon täynnä toinen toistaan ihanampia herkkuja, makkaroita, kinkkuja, kuivattua lihaa (cecinas). He hyppivät onnesta. Mikä riemu! Kinkkua, kinkkua, juustoa, juustoa…”

Leónin historiallinen arkisto, 1835–1839: Tuohon aikaan Leónin kaupungissa kulutettiin viidessä vuodessa 4 800 arrobaa kuivattua lihaa eli 972 arrobaa vuodessa; Madozin sanakirjan sisältämien tilastojen mukaan kulutus asukasta kohti oli tavanomaisena vuonna 0,137 arrobaa. Tämä tieto osoittaa, että tuotteen ja muun tuoreen lihan välillä oli selvä ero. Samalla se osoittaa maaseudulta tulevan kuivatun lihan vaikutuksen kaupungissa käytävään kauppaan.

Vuonna 1815 syntynyt runoilija ja kirjailija Enrique Gil y Carrasco kuvaa lukuisissa teoksissaan ja artikkeleissaan Leónin maakunnan tapoja. Kuvauksessa ”El pastor trashumante” Gil y Carrasco kertoo paimenten perheilleen jättämistä jäähyväisistä ennen laskeutumistaan laaksoihin eläinten kanssa: ”Paimenen eväät ovat jo valmiina seuraavaa päivää varten. Mukana on runsaasti kuivattua lihaa ja kinkkua…”

Kuivattu naudanliha (cecina de vacuno) Leónin maakunnan juhlissa ja markkinoilla: ”Maakunnan karja on huomattavan runsas. Alueen niityillä laiduntaa paljon nautakarjaa, jota ensin käytettiin maataloustöihin (muuleja käytetään ainoastaan alueen eteläosissa) ja josta saadaan lihaa Leónin, Valladolidin ja Palencian maakuntien markkinoille. Naudat ja vasikat myydään kuivatun lihan valmistusta varten Los Santosin, San Andrés de Leónin ja San Martín de Mansillan karjamarkkinoilla.”

Teoksessaan ”Los Maragatos, su estirpe, sus modos” Luis Alonso Luengo kertoo Ensenadan markiisin hankintalähteistä ja mainitsee kutakin Maragaterian kylää varten varattujen muulinajajien, kärryjen ja muulien lukumäärän sekä muut tähän elinkeinoon liittyvät erityispiirteet: ”Järjestelmä toimi täydellisesti. Kukin matka alkoi ensimmäisestä kylästä ja jatkui sitten Coruñaan, Madridiin ja muualle Espanjaan toimittaen kaupunkeihin erilaisia tavaroita, joihin kuului myös kuivattu naudanliha (cecina de vacuno).”

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.itacyl.es/opencms_wf/opencms/system/modules/es.jcyl.ita.extranet/elements/galleries/galeria_downloads/calidad/pliegos_IGP/IGP_Cecina_de_Leon.pdf

(1) EUVL L 93, 31.3.2006, s. 12.